Saglasno članu 54 stav 1 tačka 29 Statuta Glavnog grada („Sl.list CG-opštinski propisi“, br. 08/19), Skupština Glavnog grada – Podgorice, na sjednici održanoj dana 4. maja 2021. godine, razmatrala je Izvještaj o radu Komunalne policije Glavnog grada - Podgorica za 2020. godinu i na osnovu člana 123 i 124 Poslovnika Skupštine Glavnog grada („Sl.list CG-opštinski propisi“, br. 31/19, 16/20 i 43/20), donijela sledeće-

**OCJENE I ZAKLJUČKE**

**O C J E N E**

U izvještajnom periodu Komunalna policija je na kvalitetan i blagovremen način realizovala poslove iz okvira svoje nadležnosti, koji se tiču održavanja komunalnog reda, u skladu sa ovlašćenjima propisanim odredbama Zakona o komunalnoj policiji.

U izvještajnom periodu, komunalni policajci izvršili su 73.616 komunalnih i kontrolnih nadzora.

Za konstatovane nepravilnosti, komunalni policajci, izdavali su prekršajne naloge, shodno ovlašćenjima iz Zakona o komunalnoj policiji, a u skladu sa odredbama Zakona o prekršajima. S tim u vezi, Služba je izdala 5.858 prekršajnih naloga, od kojih je naplaćeno 771 nalog, a u 1.794 slučajeva je zatraženo sudsko odlučivanje, dok je za 1.709 prekršajnih naloga u RNKiPE je dug u registru i od strane Službe se blagovremeno sprovodi postupak prinudne naplate. Za preostali broj naloga je status- nalog izdat i postupak je u toku. Otežavajuće okolnosti za prinudne naplate su nepoznate adrese počinioca prekršaja za koje se šalju dopisi prema Upravi policija za dobijanje podataka kao i dostavljanje akata na tim adresama.

U izvještajnom periodu, samostalni savjetnici Sektora za normativno-pravne, tehničko-analitičke i stručne poslove Komunalne policije Glavnog grada – Podgorica su 2.562 puta zastupali Komunalnu policiju pred Sudom za prekršaje – Podgorica, u predmetima komunalnih policajaca iz 2019. i 2020. godine.

U postupku prinudne naplate od strane Komunalne policije kao izdavaoca prekršajnog naloga poslato je 1.154 naredbi pravnim i fizičkim licima. Za navedeni period po poslatim naredbama ukupno je naplaćeno 19.101,00 eura, od čega za pravna lica 7.253,00 eura , a za fizička lica 11.848,00 eura.

Komunalna policija je tokom 2020. godine primila 3 zahtjeva za Slobodan pristup informacijama. Takođe su tokom 2020. godine pravosnažno okončana dva ( 2) postupka u upravnim stvarima iz oblasti radnih odnosa.

U cilju održavanja komunalnog reda vezano za postavljanje privremenih objekata montažnog karaktera, redovno je vršena kontrola i za uočene nepravilnosti Komunalni policajci su izdali 487 prekršajnih naloga.

Tokom izvještajnog perioda pojačane aktivnosti su bile usmjerene na suzbijanje vanpijačne prodaje na javnim površinama na teritoriji Glavnog grada, kao i na teritoriji opštine u okviru Glavnog grada Golubovci, gdje su postignuti dobri rezultati u uvođenju komunalnog reda u ovoj oblasti. U postupku vršenja komunalnog nadzora na zaštiti javnih površina komunalni policajci su izdali 41 prekršajni nalog.

Primjenjujući odredbe Odluke o uređenju i održavanju zelenih površina, komunalni policajci su zbog nepoštovanja odredbi iste izdali 6 prekršajnih naloga.

Primjenom odredbi člana 80,81 i 127 Zakona o turizmu i ugostiteljstvu, sprovedeno je 1.707 komunalnih nadzora gdje su komunalni policajci izvšili mjerenje granične vrijednosti nivoa buke koje potiče od akustičnih/elektroakustičnih uređaja na otvorenom iz ugostiteljskih objekata. Izdato je 192 prekršajna naloga za iste. Ukupna potraživanja po osnovu izdatih naloga su 140.800,00 eura.

U izvještajnom periodu, radi kršenja propisanog radnog vremena, izdato je 257 prekršajnih naloga.

U vršenju komunalnog nadzora na obezbjeđivanju komunalnog reda u oblasti auto taksi prevoza, komunalni policajci su zbog ne ispunjavanja uslova za obavljanje auto taksi prevoza, kao i zbog organizacije i načina obavljanja auto-taxi prevoza na teritoriji Glavnog grada Podgorice izdali 57 prekršajna naloga pravnim, fizičkim licima i preduzetnicima. Komunalni policajci, u izvještajnom periodu, vršili su komunalni nadzor na obezbjeđivanju komunalnog reda u oblasti održavanja čistoće na teritoriji Glavnog grada i tim povodom su izdali 217 prekršajnih naloga, pravnim i odgovornim licima zbog nepoštovanja odredbi Odluke o održavanju čistoće.

U vršenju komunalnog nadzora na obezbjeđivanju komunalnog reda u oblasti poštovanja kućnog reda u stambenim zgradama na teritoriji Glavnog grada-Podgorica, komunalni policajci su zbog nepoštovanja odredbi Odluke o kućnom redu u stambenim zgradama u izvještajnom period izdali 19 prekršajnih naloga fizičkim licima.

Komunalna policija Glavnog grada obezbjeđuje komunalni red u oblasti koja je uređena odredbama Odluke o komunalnom redu, u kojoj oblasti su radi kršenja komunalnog reda, u toku izvještajnog perioda, izdali 16 prekršajnih naloga.

U vršenju komunalnog nadzora na kontroli upravljanja, izgradnje, rekonstrukcija, održavanje, zaštite i razvoj opštinskih i nekategorisanih puteva na teritoriji Glavnog grada - Podgorice, Komunalna policija Glavnog grada je izdala 36 prekršajna naloga.

U vršenju komunalnog nadzora na obezbjeđivanju komunalnog reda u oblasti kontrole uslova i načina držanja kućnih ljubimaca, postupanja sa napuštenim i izgubljenim životinjama, načina zbrinjavanja i kontrole njihovog razmnožavanja na teritoriji Glavnog grada, komunalni policajci su izdali 17 prekršajnih naloga.

Komunalna policija, u toku izvještajnog perioda, obavljala je poslove povjerene Uredbom o povjeravanju dijela poslova Uprave za inspekcijske poslove Glavnom gradu Podgorica i opštinama Berane, Bijelo Polje, Gusinje, Kolašin, Mojkovac, Nikšić i Rožaje. Saglasno odredbama navedene Uredbe Služba je izvršila 172 komunalna nadzora i podnijela 4 zahtjeva za pokretanje prekršajnog postupka protiv fizičkih lica i 1 zahtjev za pokretanje prekršajnog postupka protiv pravnog lica.

U izvještajnom periodu, radi kršenja odredbi Zakona o komunalnoj policiji, izdato je 21 prekršajni nalog.

U dijelu komunalnog nadzora nad sprovođenjem Zakona o komunalnim djelatnostima Služba je izdala 4.457 prekršajna naloga pravnim, fizičkim licima i preduzetnicima. U dijelu komunalnog nadzora nad sprovođenjem odredbi Zakona o prevozu u drumskom saobraćaju, Služba je u izvještajnom periodu izdala 52 prekršajna naloga pravnim, fizičkim licima i preduzetnicima.

U izvještajnom periodu Komunalna policija Glavnog grada Podgorica je preko sistema 48 primila 77 prijava građana, na koje je u roku i blagovremeno odgovorila, dok je od strane građana na arhivi Komunalne policije pristiglo 265 pisanih prijava i 4.558 telefonskih inicijativa građana. Tokom 2020. godine nije bilo slučajeva da je u obavljanju poslova iz djelokruga nadležnosti komunalni policajac primijenio sredstva prinude.

U izvještajnom periodu ukupan broj prekršajnih naloga je 5.858 od kojih je 771 plaćen, a ukupna novčana potraživanja su u iznosu od 501.228,64 eura od kojih je uplaćeno ukupno 56.309,00 eura dok je u postupku prinudne naplate plaćeno 19.101,00 eura. Ukupan procenat naplate u izvještajnom periodu je 11,23% na ukupan iznos.

U toku 2020. godine Komunalna policija je bila angažovana na primjeni odredbi Naredbi za preduzimanje privremenih mjera za sprečavanje unošenja u zemlju, suzbijanje i sprečavanje prenošenja novog koronavirusa.

U Komunalnoj policiji utvrđene su dvije unutrašnje organizacione jedinice: Sektor za normativno pravne, tehničko-analitičke i stručne poslove i Sektor za vršenje komunalnog nadzora i održavanje komunalnog reda.

U skladu sa Pravilnikom o unutrašnjoj organizaciji i sistematizaciji Komunalne policije Glavnog grada-Podgorica, rad ove Službe je organizovan u tri smjene, vikendom i praznicima, čime je obezbijeđen kontinuitet neophodan za vršenje funkcija Službe.

Komunalna policija, kao posebna služba Glavnog grada Podgorice, radi efikasnijeg i ekonomičnijeg rada ostvarivala je saradnju sa svim organima lokalne uprave, drugim državnim organima, nevladinim organizacijama, medijima, građanima i posebno svakodnevna saradnja sa Upravom policije i Upravom carina.

Na bazi prethodnog može se ocijeniti da je Komunalna policija na profesionalan način uspješno i blagovremeno realizovala poslove iz okvira nadležnosti.

Polazeći od datih ocjena, utvrđuje se sljedeći prijedlog-

**Z A K LJ U Č A K A**

1. Usvaja se Izvještaj o radu Komunalne policije Glavnog grada - Podgorice za 2020. godinu;
2. U cilju povećanja procenta naplate potraživanja, preduzeti zakonom dozvoljene mjere i radnje na povećanju istih;
3. Nastaviti sprovođenje komunalnog nadzora i preduzimanje mjera i radnji, propisanih Zakonom o komunalnoj policiji, a sve u cilju što boljeg održavanja komunalnog reda na teritoriji Glavnog grada Podgorice.
4. Za realizaciju zaključaka zadužuje se menadžment Komunalne policije Glavnog grada – Podgorice.

Broj: 02-016/21-475

Podgorica, 4. maja 2021. godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE**

**dr Đorđe Suhih**